RESOLUCIÓN do 8 de agosto de 2006, da Dirección Xeral de Ordenación e Calidade do Sistema Universitario de Galicia, pola que se fai público o convenio de colaboración asinado o 3 de xullo de 2006 entre a Xunta de Galicia, a través da Consellería de Educación e Ordenación Universitaria, a Consellería de Innovación e Industria, a Consellería de Cultura e Deporte, a Secretaría Xeral de Comunicación da Presidencia da Xunta de Galicia, a Sociedade Anónima de Xestión Centro de Supercomputación de Galicia e as tres universidades de Galicia para a renovación do convenio de creación do Consorcio de Bibliotecas Universitarias de Galicia e dos estatutos do citado consorcio.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/09/2006

Con data do 3 de xullo de 2006, a Consellería de Educación e Ordenación Universitaria, a Consellería de Innovación e Industria, a Consellería de Cultura e Deporte, a Secretaría Xeral de Comunicación da Presidencia da Xunta de Galicia, a Sociedade Anónima de Xestión Centro de Supercomputación de Galicia e as tres universidades de Galicia asinaron un convenio de colaboración para a renovación do convenio de creación do Consorcio de Bibliotecas Universitarias de Galicia, logo da autorización do Consello da Xunta de Galicia no seu Acordo do 22 de xuño de 2006.
Para o seu xeral coñecemento,
RESOLVO:
Facer público o texto do convenio de colaboración entre a Consellería de Educación e Ordenación Universitaria, a Consellería de Innovación e Industria, a Consellería de Cultura e Deporte, a Secretaría Xeral de Comunicación da Presidencia da Xunta de Galicia, a Sociedade Anónima de Xestión Centro de Supercomputación de Galicia e as tres universidades de Galicia, para a renovación do convenio de creación do Consorcio de Bibliotecas Universitarias de Galicia, asinado o 3 de xullo de 2006, que figura como anexo I desta resolución, así como os seus estatutos que figuran como anexo II á presente resolución.
Santiago de Compostela, 8 de agosto de 2006.
José Ramón Leis Fidalgo
Director xeral de Ordenación e Calidade
do Sistema Universitario de Galicia
ANEXO I
Convenio de colaboración entre a Xunta de Galicia, a través da Consellería de Educación e Ordenación Universitaria, a Consellería de Innovación e Industria, a Consellería de Cultura e Deporte, a Secretaría Xeral de Comunicación da Presidencia da Xunta de Galicia, a Sociedade Anónima de Xestión Centro de Supercomputación de Galicia e as tres universidades de Galicia para a renovación do convenio de creación do Consorcio de Bibliotecas Universitarias de Galicia.
Santiago de Compostela, 3 de xullo de 2006.
Reunidos
Laura Elena Sánchez Piñón, conselleira de Educación e Ordenación Universitaria, en virtude das facultades que lle confiren os artigos 38, 43.3º e 44 da Lei 11/1988, do 20 de outubro, de reforma da Lei 1/1983, do 22 de febreiro, reguladora da Xunta e do seu presidente.
Fernando Xabier Blanco Álvarez, conselleiro de Innovación e Industria, en virtude das facultades que lle confiren os artigos 38, 43.3º e 44 da Lei 11/1988, de reforma da Lei 1/1983, do 22 de febreiro, reguladora da Xunta e do seu presidente.
Ánxela Bugallo Rodríguez, conselleira de Cultura e Deporte, en virtude das facultades que lle confiren os artigos 38, 43.3º e 44 da Lei 11/1988, do 20 de outubro, de reforma da Lei 1/1983, do 22 de febreiro, reguladora da Xunta e do seu presidente.
Juan Fernando Salgado García, secretario xeral de Comunicación, en virtude das facultades da delegación de competencias, pola Orde do 27 de setembro de 2005, do conselleiro de Presidencia, Administracións Públicas e Xustiza, publicada no Diario Oficial de Galicia nº 191, do 4-10-2005.
Salustiano Mato de la Iglesia, director xeral de Investigación, Desenvolvemento e Innovación, como presidente do Consello de Administración da Sociedade Anónima de Xestión Centro de Supercomputación de Galicia (en adiante SAX Cesga) en virtude das facultades conferidas no artigo 30 dos estatutos da sociedade.
Senén Barro Ameneiro, reitor magnífico da Universidade de Santiago de Compostela, en virtude da competencia atribuída no artigo 84 dos estatutos da Universidade de Santiago de Compostela.
José María Barja Pérez, reitor magnífico da Universidade da Coruña, en virtude da competencia atribuída no artigo 36 dos estatutos da Universidade da Coruña.
Alberto Gago Rodríguez, reitor magnífico da Universidade de Vigo, en virtude da competencia atribuída no artigo 59 dos estatutos da Universidade de Vigo.
EXPOÑEN:
1. Que con data do 18 de outubro de 2001 a Xunta de Galicia, a Sociedade Anónima de Xestión Centro de Supercomputación de Galicia (SAX Cesga) e as universidades de Santiago de Compostela, A Coruña e Vigo asinaron un convenio de colaboración, aprobado polo Consello da Xunta de Galicia do 11 de outubro de 2001, cunha vixencia de cinco anos, para crear conxuntamente o Consorcio de Bibliotecas Universitarias de Galicia, dotándoo cos recursos económicos necesarios e aprobando os seus estatutos.
2. Que os cambios producidos no período de vixencia do convenio nalgunha das consellerías asinantes, como consecuencia de reestruturacións orgánicas nestas, aconsellan a aprobación dun novo convenio de colaboración que recolla estas modificacións e as dos estatutos e actualice o sistema de financiamento do consorcio previsto no citado convenio.
3. Que a Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario Galego, é o órgano da Administración Autonómica a que lle corresponden as competencias e funcións en materia de coordinación e planificación do sistema universitario de Galicia.
4. Que a Consellería de Innovación e Industria, a través da Dirección Xeral de Investigación, Desenvolvemento e Innovación, ten atribuídas, entre outras funcións, a ordenación, planificación e execución de competencias en materia de fomento da investigación e a elaboración da proposta e, se é o caso, execución de plans específicos de apoio para o acceso á información do persoal investigador.
5. Que a Consellería de Cultura e Deporte, a través da Dirección Xeral de Creación e Difusión Cultural, é o órgano da Administración autonómica competente en materia de bibliotecas, polo que lle corres
ponde a potenciación e desenvolvemento de políticas cooperativas entre os diferentes sistemas bibliotecarios de Galicia.
6. Que a Secretaría Xeral de Comunicación, a través da Dirección Xeral de Comunicación Audiovisual, é o órgano da Administración Autonómica a que lle corresponden as competencias e funcións en materia de comunicación audiovisual polo que lle compete o desenvolvemento de recursos integrados nas redes de telecomunicacións da Xunta de Galicia para dar resposta ás necesidades existentes nesta materia.
7. Que a SAX Cesga constitúese como un elemento fundamental no apoio ao desenvolvemento tecnolóxico da investigación en Galicia, dando soporte ao servizo compartido de publicacións electrónicas do sistema universitario de Galicia.
8. Que as tres universidades de Galicia teñen, entre os seus obxectivos, proporcionar o mellor servizo bibliotecario ás respectivas comunidades universitarias.
É por iso que as partes asinantes acordan subscribir o presente convenio de colaboración, conforme as seguintes cláusulas:
Primeira.-O obxecto deste convenio é a renovación do convenio aprobado polo Consello da Xunta de Galicia con data do 11 de outubro de 2001, para a creación do Consorcio de Bibliotecas de Galicia, tendo en conta as modificacións que se producen nos seus estatutos, que se xuntan como anexo, na composición dos seus membros, así como a regulación das achegas económicas e o sistema de pagamento destas.
Segunda.-O Consorcio de Bibliotecas Universitarias de Galicia ten vontade de servizo á sociedade, con personalidade e coa independencia necesaria para poder desenvolver os seus obxectivos co máximo rigor e con pleno respecto á autonomía universitaria.
Terceira.-O Consorcio de Bibliotecas Universitarias de Galicia ten como obxectivo fundamental a mellora continua da calidade dos servizos bibliotecarios a través da cooperación interbibliotecaria, coas finalidades definidas nos seus estatutos fundacionais.
Cuarta.-Apróbase a composición do Consorcio de Bibliotecas Universitarias de Galicia tal como queda establecida na cláusula primeira dos estatutos, que se acompañan no anexo a este convenio.
Quinta.-A Xunta de Galicia e as universidades do sistema universitario de Galicia contribúen ao financiamento do Consorcio de Bibliotecas Universitarias de Galicia, con cargo aos seus orzamentos de gasto.
Para o exercicio 2006, a achega global destinada a financiar os gastos que se produzan desde o 1 de xaneiro será de 1.926.688,77 euros.
Entidade
Achega a gastos correntes
Achega a investimentos
Xunta de Galicia-Consellería de Educación e Ordenación Universitaria
45.550,71 A
09.04.322C.440.5
300.000 A
09.04.332C.740.1
Xunta de Galicia-Consellería de Innovación e Industria
1.201.953,00 A
10.02.432B.740.0
Xunta de Galicia-Secretaría Xeral de Comunicación
68.326,06 A
04.31.361A.740.0
Universidade da Coruña
103.620 A
9845.122B.78004
Universidade de Santiago de Compostela
20.439,42 A
8120.4938.48300
83.180,08 A
8120.4938.74000
Universidade de Vigo
103.619,5 A
0022.122B 226.09
As achegas económicas dos membros do consorcio para os seguintes anos de vixencia do convenio serán fixadas antes de rematar o exercicio anterior a aquel no que vaian ter efecto, en reunión do Consello de Goberno, e instrumentaranse nunha addenda a este convenio.
Os pagamentos correspondentes ás achegas dos órganos da Xunta de Galicia e das universidades de Santiago de Compostela, A Coruña e Vigo realizaranse nun único pagamento antes do mes de abril do ano correspondente.
Sexta.-Créase unha comisión de seguimento e interpretación deste convenio. As súas funcións serán as de seguimento, resolución dos problemas derivados da súa execución, propostas de mellora e resolución de conflitos que poidan xurdir. A súa composición será a seguinte:
-Pola Consellería de Educación e Ordenación Universitaria, o director xeral de Ordenación e Calidade do Sistema Universitario de Galicia, ou a persoa en quen delegue.
-Pola Consellería de Innovación e Industria, o director xeral de Investigación, Desenvolvemento e Innovación ou a persoa en quen delegue.
-Pola Consellería de Cultura e Deporte, o director xeral de Creación e Difusión Cultural ou a persoa en quen delegue.
-Pola Secretaría Xeral de Comunicación Social, a Dirección Xeral de Comunicación Audiovisual ou a persoa en quen delegue.
-Pola Sociedade Anónima de Xestión Centro de Supercomputación de Galicia (SAX Cesga), o director ou a persoa en quen delegue.
-Pola Universidade de Santiago de Compostela, o reitor ou a persoa en quen delegue.
-Pola Universidade da Coruña, o reitor ou a persoa en quen delegue.
-Pola Universidade de Vigo, o reitor ou a persoa en quen delegue.
Sétima.-As controversias non resoltas no seo da comisión resolveranse na forma establecida no artigo 8.3º da Lei 30/1992, do 26 de novembro, de réxime xurídico das administracións públicas e do procedemento administrativo común.
Oitava.-Queda sen efecto o convenio subscrito con data do 18 de outubro de 2001 en todo aquilo que se opoña ao estipulado no presente convenio.
Novena.-O presente convenio terá vixencia durante cinco anos, desde a súa sinatura, e poderá prorrogarse por períodos anuais, instrumentándose a prórroga a través da correspondente addenda, agás que sexa denunciado por algunha das partes cunha antelación mínima de 2 meses antes da súa finalización. Serán causas de resolución do convenio a non-realización da súa finalidade, así como calquera outro incumprimento dalgunha das cláusulas establecidas. Neste suposto, e despois da reunión da comisión de seguimento, poderá darse por resolto por calquera das partes o convenio, procedendo, de ser o caso, á devolución das achegas realizadas con destino específico se a súa finalidade non foi cumprida.
En proba de conformidade e obrigándose ao seu cumprimento, asinan o presente documento no lugar e data indicados.
ANEXO II
Estatutos do Consorcio de Bibliotecas Universitarias de Galicia
1. Disposicións xerais.
1.1. A Xunta de Galicia, a través da Dirección Xeral de Investigación, Desenvolvemento e Innovación, da Dirección Xeral de Ordenación e Calidade do Sistema Universitario de Galicia, da Dirección Xeral de Creación e Difusión Cultural e da Dirección Xeral de Comunicación Audiovisual, a Sociedade Anónima de Xestión Centro de Supercomputación de Galicia (Cesga), a Universidade da Coruña, a Universidade de Santiago de Compostela e a Universidade de Vigo constitúen un consorcio denominado «Consorcio de Bibliotecas Universitarias de Galicia» co obxectivo fundamental de mellorar a calidade dos servizos bibliotecarios a través da cooperación interbibliotecaria e coas finalidades seguintes:
a) Crear e xestionar o catálogo colectivo das bibliotecas do Consorcio de Bibliotecas Universitarias de Galicia, de maneira que se incremente a efectividade da investigación e da ensinanza ao aumentar os recursos bibliotecarios dispoñibles de forma inmediata.
b) Incrementar a produtividade científica ao mellorar o acceso da comunidade universitaria integrada no Consorcio de Bibliotecas Universitarias de Galicia ás coleccións bibliográficas existentes a través da información bibliográfica e do préstamo interbibliotecario.
c) Mellorar os servizos bibliotecarios e aforrar custos na catalogación, ao compartir recursos xa existentes, especialmente rexistros bibliográficos e de autoridades.
d) Experimentar e fomentar a aplicación de novas tecnoloxías da información aos servizos bibliotecarios e potenciar a formación tecnolóxica do persoal que traballa nas bibliotecas.
e) Crear e xestionar o servizo de publicacións electrónicas e bases de datos referenciais.
f) Adquisición de recursos documentais, ben sexa mediante o establecemento de plans cooperativos de adquisicións e/ou de contratos de subministración de publicacións mediante convocatorias públicas comúns ás tres universidades.
g) Conexión a redes nacionais e internacionais.
h) Elaboración de estudos xerais sobre as necesidades bibliográficas comúns.
i) Colaborar noutras iniciativas que xurdan de cooperación interbibliotecaria e de catálogos colectivos, especialmente no ámbito galego.
j) Calquera outra iniciativa de cooperación interbibliotecaria que poida xurdir e posibilite ou mellore outros servizos das bibliotecas do Consorcio de Bibliotecas Universitarias de Galicia.
1.2. O Consorcio de Bibliotecas Universitarias de Galicia ten carácter voluntario e indefinido, sendo unha entidade de dereito público rexida polos seus estatutos e de maneira complementaria pola lexislación vixente.
1.3. O Consorcio de Bibliotecas Universitarias de Galicia ten personalidade xurídica propia e pode realizar actos administrativos, disposicións de bens, celebración de contratos e, en xeral, calquera outro acto para cumprir, de acordo coa lexislación vixente, os obxectivos establecidos nestes estatutos.
1.4. O Consorcio de Bibliotecas Universitarias de Galicia poderá incorporar outras institucións logo de acordo do Consello de Goberno e aceptación destes estatutos por parte da institución solicitante e pasará a integrarse no Consorcio de Bibliotecas Universitarias de Galicia con todos os dereitos e obrigas do resto dos membros e os seus representantes pasarán a formar parte do Consello de Goberno, na forma que se determine.
1.5. O Consorcio de Bibliotecas Universitarias de Galicia terá a súa sede no Centro Superior Bibliográfico de Galicia, situado na rúa do Hórreo, nº 61, en Santiago de Compostela, pertencente á Consellería de Cultura e Deporte, que cede gratuitamente para uso das actividades do consorcio.
Por acordo do Consello de Goberno poderase cambiar a sede do Consorcio de Bibliotecas Universitarias de Galicia.
2. Órganos de goberno.
O Consorcio de Bibliotecas Universitarias de Galicia rexerase polos seguintes órganos:
-Consello de Goberno.
-Comisión Técnica.
-Dirección Técnica.
2.1. Consello de Goberno.
2.1.1. O Consello de Goberno: é o órgano superior do Consorcio de Bibliotecas Universitarias de Galicia e está formado por:
-Dous representantes da Universidade da Coruña.
-Dous representantes da Universidade de Santiago de Compostela.
-Dous representantes da Universidade de Vigo.
-Un representante da Dirección Xeral de Comunicación Audiovisual.
-Un representante da Dirección Xeral de Investigación, Desenvolvemento e Innovación.
-Un representante da Dirección Xeral de Creación e Difusión Cultural.
-Un representante da Dirección Xeral de Ordenación e Calidade do Sistema Universitario de Galicia.
-Un representante da Sociedade Anónima de Xestión Centro de Supercomputación de Galicia (SAX Cesga).
-O director técnico do Consorcio de Bibliotecas Universitarias de Galicia, con voz pero sen voto.
2.1.2. O Consello de Goberno disporá dos seguintes cargos:
Presidente: o posto será desempeñado por un dos representantes das universidades seleccionado polo órgano de Goberno. Este posto será rotatorio e de carácter bianual.
Vicepresidente: o posto será desempeñado por un dos representantes da Xunta de Galicia, seleccionado pola propia Xunta de Galicia.
Secretario: o posto será desempeñado polo director técnico do Consorcio de Bibliotecas Universitarias de Galicia.
Ás reunións do Consello de Goberno poderán asistir os membros da Comisión Técnica, con voz pero sen voto.
2.1.3. Calquera cambio na representación das institucións que formen parte do Consello de Goberno do Consorcio de Bibliotecas Universitarias de Galicia comunicaráselle a este no momento de producirse.
2.1.4. As atribucións do Consello de Goberno son as seguintes:
a) Aprobación da memoria de xestión do exercicio.
b) Aprobación de contas e orzamentos.
c) Aprobación do plan anual de actividades.
d) Admisión de novos membros do Consorcio de Bibliotecas Universitarias de Galicia.
e) Nomeamento ou cesamento do director técnico.
f) Modificación, interpretación e desenvolvemento destes estatutos.
g) Aprobación dos regulamentos do Consorcio de Bibliotecas Universitarias de Galicia.
h) Acordo de disolución e liquidación do Consorcio de Bibliotecas Universitarias de Galicia.
i) Actos de disposición do patrimonio do Consorcio de Bibliotecas Universitarias de Galicia.
j) Exercicio de accións xudiciais.
k) Creación de comisións de asesoramento sobre temas relacionados cos obxectivos do Consorcio de Bibliotecas Universitarias de Galicia.
2.1.5. O presidente do Consello de Goberno representará legalmente o Consorcio de Bibliotecas Universitarias de Galicia nos actos, convenios e contratos nos que deba intervir e perante as autoridades e tribunais de toda clase, para o cal poderá outorgar os apoderamentos que considere oportuno.
2.1.6. O Consello de Goberno reunirase en sesión ordinaria polo menos unha vez ao ano. Pódese reunir en sesión urxente por iniciativa do presidente ou cando o soliciten como mínimo a terceira parte dos seus membros.
2.1.7. O secretario do Consello de Goberno redactará a acta de cada reunión do Consello de Goberno.
2.1.8. O presidente do Consello de Goberno formalizará as convocatorias ás reunións do consello do seguinte xeito:
a) Convocatoria escrita incluíndo a orde do día.
b) Antelación mínima, como mínimo de 15 días, agás as sesións extraordinarias, que serán cunha antelación mínima de 3 días laborables.
2.1.9. As sesións do Consello de Goberno quedarán constituídas cando se conte coa asistencia de, polo menos, a metade dos seus membros, máis o presidente e o secretario.
2.1.10. Os acordos adoptaranse por maioría simple dos asistentes. No caso de empate, volverá establecerse o asunto na seguinte sesión; se o empate persistise, a proposta será rexeitada.
2.1.11. Deberá contarse co voto favorable de, polo menos, as dúas terceiras partes dos membros do Consello de Goberno para adoptar acordos relativos a:
a) Proposta de admisión de novos membros no Consorcio de Bibliotecas Universitarias de Galicia.
b) Proposta de modificación dos estatutos e o seu desenvolvemento regulamentario.
c) Nomeamento ou cesamento do director do Consorcio de Bibliotecas Universitarias de Galicia.
d) Modificacións na participación económica dos membros no patrimonio do Consorcio de Bibliotecas Universitarias de Galicia.
2.1.12. Deberá contarse co voto favorable da totalidade dos membros do Consello de Goberno nos seguintes casos:
a) Para incrementar o orzamento anual de gastos do Consorcio de Bibliotecas Universitarias de Galicia sempre que o dito incremento supoña aumentar a contribución dos membros.
b) Para realizar modificacións na porcentaxe de participación dos membros no orzamento anual do Consorcio de Bibliotecas Universitarias de Galicia prevista no punto 3.1.a) destes estatutos.
A modificación das obrigas financeiras das institucións do Consorcio de Bibliotecas Universitarias de Galicia requirirán autorización previa, de forma expresa e por escrito, dos órganos de goberno destas institucións para o que estas se comprometen a verificalo coa urxencia necesaria respectando a lexislación vixente.
2.1.13. Os acordos e actos do Consello de Goberno, no non previsto nestes estatutos, axustaranse á lexislación vixente sobre réxime xurídico das administracións públicas e do procedemento común. As súas decisións esgotarán a vía administrativa, e contra estas poderá interpoñerse recurso ante a xurisdición contencioso-administrativa.
2.2. Comisión Técnica.
2.2.1. A Comisión Técnica é o órgano de administración, proposta e asesoramento, coas facultades que lle asigne o Consello de Goberno.
2.2.2. A Comisión Técnica estará integrada por:
-O presidente do Consello de Goberno, que será tamén presidente da Comisión Técnica. O presidente da Comisión Técnica poderá delegar as súas funcións no vicepresidente do Consello de Goberno.
-Os directores de Biblioteca das universidades do Sistema Universitario de Galicia.
-O director técnico do Consorcio de Bibliotecas Universitarias de Galicia.
-O responsable da área de administración do Consorcio que actuará como secretario sen voz e sen voto.
2.2.3. Son atribucións da Comisión Técnica:
-A proposta do programa global de actividades.
-A proposta do orzamento, tarifas e cadro de persoal.
-A proposta de revisión do orzamento.
-O informe da memoria de xestión e balance do exercicio anterior.
-A proposta de admisión de novos membros.
-A proposta de modificación de estatutos.
-A proposta de regulamentos do Consorcio de Bibliotecas Universitarias de Galicia.
-A proposta de exercicio de accións xudiciais.
-A creación de grupos de traballo de apoio técnico.
2.2.4. A Comisión Técnica reunirase, convocada polo presidente, polo menos unha vez cada trimestre.
2.2.5. Para a toma de decisións da Comisión Técnica deberán estar presentes polo menos a metade dos seus membros, así como o presidente e o secretario. Os acordos adoptaranse por maioría de votos emitidos.
2.3. Dirección Técnica.
2.3.1. A Dirección Técnica é o órgano encargado da execución dos acordos e do cumprimento dos obxectivos marcados polo Consello de Goberno así como das tarefas de xestión e planificación do Consorcio de Bibliotecas Universitarias de Galicia no marco dos acordos adoptados polo Consello de Goberno.
2.3.2. O director técnico desenvolverá as seguintes funcións:
a) Dirección e coordinación das actividades do Consorcio de Bibliotecas Universitarias de Galicia.
b) Elaboración e presentación da memoria de xestión e rendición de contas do exercicio anterior.
c) Elaboración do anteproxecto de orzamentos.
d) Proposta e execución do plan anual de actividades.
e) Análise técnica de admisión de novos membros no Consorcio de Bibliotecas Universitarias de Galicia.
f) Proposta de regulamentos de operación do Consorcio de Bibliotecas Universitarias de Galicia.
g) Proposta de operacións de crédito destinadas a cubrir necesidades de tesouraría.
h) Contratación de persoal.
i) Xestión de pagamentos e ingresos de acordo co orzamento.
j) Dirección do persoal do Consorcio de Bibliotecas Universitarias de Galicia así como contratacións de obras, bens e servizos.
k) Establecer contactos con terceiras institucións e organismos para levar a cabo os obxectivos do Consorcio de Bibliotecas Universitarias de Galicia dándolle conta ao Consello de Goberno.
l) Manter informado o presidente dos temas que, excedendo as súas atribucións, pola súa urxencia, poidan afectar a consecución dos obxectivos marcados polo Consello de Goberno.
m) Propoñerlle á Comisión Técnica a creación de grupos de traballo de apoio técnico.
n) Calquera outra función que lle sexa delegada expresamente polo Consello de Goberno.
3. Réxime de financiamento.
3.1. Achegas para gastos de funcionamento.
Para a realización dos seus obxectivos o Consorcio de Bibliotecas Universitarias de Galicia financiarase cos seguintes recursos:
a) A Xunta de Galicia e as universidades do sistema universitario de Galicia contribuirán durante o ano 2006 ao financiamento do Consorcio de Bibliotecas Universitarias de Galicia cun importe mínimo de
1.926.688,77 euros. Para este fin cada socio contribuirá coa porcentaxe seguinte:
Entidade
Achega
a gastos correntes
(%)
Achega
a investimentos
(%)
Xunta de Galicia-Consellería de Educación e Ordenación Universitaria
26,86%
17,07%
Xunta de Galicia-Consellería de Innovación e Industria
68,41%
Xunta de Galicia-Secretaría Xeral de Comunicación
3,89%
Universidade da Coruña
5,90%
Universidade de Santiago de Compostela
12,05%
4,73%
Universidade de Vigo
61,09%
b) Achegas, subvencións, doazóns, legados e axudas de todo tipo recibidas de institucións públicas ou privadas ou de particulares, logo de acordo do Consello de Goberno.
c) Cotas de utilización de usuarios.
d) Calquera outra que lle corresponda percibir.
e) As achegas económicas dos membros do consorcio para os seguintes anos de duración do convenio serán fixadas en reunión do Consello de Goberno e comunicadas nunha addenda ao convenio, á intervención de cada un dos organismos membros do consorcio para a súa fiscalización.
3.2. A Sociedade Anónima de Xestión Centro de Supercomputación de Galicia (SAX Cesga) proverá ao Consorcio do acceso á Rede de Ciencia e Tecnoloxía de Galicia e, a través dela, á internet.
3.3. O consorcio ten a consideración de Administración instrumental, e, polo tanto, debe aplicárselle o dereito administrativo e estará sometido á xurisdición contencioso-administrativa. Concretamente deberá aplicar a normativa que en cada caso se indica para as seguintes materias:
a) En materia de persoal: normativa sobre función pública ou convenio colectivo da Xunta de Galicia e demais normativa laboral para a cobertura de postos de persoal laboral.
b) En materia de contratación administrativa: texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, e a restante normativa complementaria.
c) En materia económico-financeira e orzamentaria: Decreto lexislativo 1/1999, do 7 de outubro, que aproba o texto refundido da Lei de réxime financeiro e orzamentario de Galicia, así como a restante normativa complementaria.
4. Baixa de membros e disolución.
4.1. A baixa de calquera das entidades que forman o Consorcio de Bibliotecas Universitarias de Galicia seralle notificada ao presidente do Consello de Goberno quedando obrigada a devandita entidade a cumprir con todos os compromisos asumidos ata a conclusión do exercicio orzamentario en vigor, sen que resulten prexudicados os intereses do Consorcio de Bibliotecas Universitarias de Galicia.
O Consorcio de Bibliotecas Universitarias de Galicia poderá exercer contra a entidade que o abandone sen cumprir todos os compromisos asumidos as accións legais que sexan pertinentes.
4.2. O Consorcio de Bibliotecas Universitarias de Galicia poderase disolver por acordo unánime das entidades que integran o Consorcio de Bibliotecas Universitarias de Galicia ou por imposibilidade legal ou material de cumprir a súa finalidade.
O acordo de disolución deberá determinar o procedemento que se vai seguir así como a distribución do seu patrimonio e a liquidación de todos os seus bens, incluídos os derivados da propiedade intelectual das bases de datos bibliográficas.
5. Réxime xurídico.
O Consorcio de Bibliotecas Universitarias de Galicia, como entidade pública, rexerase por estes estatutos, os regulamentos que o desenvolvan e, de maneira supletoria:
a) Pola lexislación de aplicación ás universidades, en especial, a organización e funcionamento dos seus órganos de goberno.
b) Pola normativa que regule os dereitos de propiedade intelectual.
c) Pola lexislación que sobre bibliotecas e consorcios de bibliotecas poida ditarse no futuro.